Il-Union Ħaddiema Magħqudin u l-Forum Unions Maltin iddikjaraw li huma kontra d-diversi proposti tal-Assoċjazzjoni ta’ Min iħaddem fosthom dwar il-festi pubbliċi u s-sick leave. L-UHM qalet fi stqarrija li bl-ebda mod ma tista taqbel li l-kundizzjonijiet tal-ħaddiema jiġu mittiekla. Żidiet tgħid li mhix se taċċetta li l-proposti tal-Assocjazzjoni ta’ Min iħaddem jiġu implimentati u li jiġu emendati l-liġijiet li qegħdin jagħtu drittijeit u kundizzjonijiet xierqa lill-ħaddiema. Il-Forum Unions Maltin fi stqarrija ħarxa sejħet il-proposta tal-MEA bħala żbilanċjati fuq naħa waħda, waqt li semmiet li anke illum hemm sitwazzjonijiet fejn min iħaddem qed jadotta prattiċi ta’ xogħol li jisfruttaw il-ħaddiema. Il-forum wissa li jekk il-gvern lest li jiddiskuti l-proposti tal-assoċjazzjoni, lest jifforma front wieħed mal-General Workers Union biex topponi l-maġġoranza kbira tal- proposti tal-MEA.